Virallinen lehti nro C 014 , 19/01/1998 s. 0039



A4-0372/97 Päätöslauselma komission tiedonannosta neuvostolle ja Euroopan parlamentille naisilla käytävästä kaupasta seksuaalista hyväksikäyttöä varten (KOM(96)0567 - C4- 0638/96) Euroopan parlamentti, joka - ottaa huomioon komission tiedonannon (KOM(96)0567 - C4-0638/96), - ottaa huomioon Yhdistyneiden kansakuntien 18. joulukuuta 1979 tekemän yleissopimuksen kaikkinaisen naisten syrjinnän poistamisesta (CEDAW) ja etenkin sen 6 artiklan, - ottaa huomioon Yhdistyneiden kansakuntien vuonna 1993 järjestämän ihmisoikeuksien maailmankonferenssin julistuksen ja toimintaohjelman, - ottaa huomioon Yhdistyneiden kansakuntien yleiskokouksen 23. joulukuuta 1994 antaman päätöslauselman (49/166) naisilla ja tytöillä käytävästä kaupasta, - ottaa huomioon Pekingissä syyskuussa 1995 järjestetyn YK:n neljännen naiskonferenssin tuloksena annetun julistuksen ja toimintaohjelman, - ottaa huomioon Euroopan neuvoston suosituksen 1325 (1997) naisilla käytävästä kaupasta ja prostituutioon pakottamisesta, - ottaa huomioon neuvoston Euroopan unionista tehdyn sopimuksen K.3 artiklan nojalla hyväksymät yhteiset toiminnat ja erityisesti seuraavat: . ihmisillä käytävän kaupan ja lasten seksuaalisen hyväksikäytön torjunnasta vastaavien henkilöiden kannustus- ja vaihto-ohjelman (STOP- ohjelman) perustamisesta ((EYVL L 322, 12.12.1996, s. 7.)), . hakemiston laatimisesta ja ylläpitämisestä kansainvälisen järjestäytyneen rikollisuuden vastaisen toiminnan erityisvalmiuksista ja -taidoista sekä erityisasiantuntemuksesta tarkoituksena helpottaa Euroopan unionin jäsenvaltioiden välistä yhteistyötä lainkäytön alalla ((EYVL L 342, 31.12.1996, s. 2.)), . Europolin huumeyksikölle annetun toimeksiannon laajentamisesta ((EYVL L 342, 31.12.1996, s. 4.)), . ihmiskaupan ja lasten seksuaalisen hyväksikäytön vastaisesta taistelusta ((EYVL L 63, 4.3.1997, s. 2.)), - ottaa huomioon Wienissä 10. - 11. kesäkuuta 1996 järjestetyn naisilla käytävää kauppaa koskevan konferenssin kertomuksen, - ottaa huomioon Noordwijkerhoutissa 5. - 7. huhtikuuta 1997 järjestetyn naisilla käytävää kauppaa koskevan kansalaisjärjestökonferenssin tuloksena annetun julistuksen, - ottaa huomioon Haagissa 24. - 26. huhtikuuta 1997 annetun ministerijulistuksen Euroopan suuntaviivoista, jotka koskevat naisilla seksuaalista hyväksikäyttöä varten käytävän kaupan tehokkaita ehkäisemis- ja torjuntatoimia, - ottaa huomioon, että Amsterdamin sopimusehdotuksen uudessa K.1 artiklassa on määräys, jossa viitataan ihmisillä käytävään kauppaan, - ottaa huomioon 14. huhtikuuta 1989 antamansa päätöslauselman prostituution hyväksikäytöstä ja ihmisillä käytävästä kaupasta ((EYVL C 120, 16.5.1989, s. 352.)), - ottaa huomioon 16. syyskuuta 1993 antamansa päätöslauselman naisilla käytävästä kaupasta ((EYVL C 268, 4.10.1993, s. 141.)), - ottaa huomioon 18. tammikuuta 1996 antamansa päätöslauselman ihmisillä käytävästä kaupasta ((EYVL C 32, 5.2.1996, s. 88.)), - ottaa huomioon naisten oikeuksien valiokunnan mietinnön sekä kansalaisvapauksien ja sisäasiain valiokunnan sekä kehitys- ja yhteistyövaliokunnan lausunnot (A4-0372/97), A. katsoo, että ihmisillä käytävä kauppa on 1900-luvun lopun orjuuden muoto, joka koskee miehiä, naisia ja lapsia, mutta suurin osa uhreista on naisia ja suurinta osaa heistä kaupitellaan seksuaalista hyväksikäyttöä varten, B. katsoo, että naisilla käytävä kauppa on lisääntymässä alkuperämaiden naisten haavoittuvuuden, köyhyyden ja syrjäytymisen, välittäjien saamien suurten voittojen ja kauppaan liittyvän vähäisen riskin vuoksi sekä siksi, että naisille on kysyntää prostituution ja seksuaalisen hyväksikäytön muiden muotojen parissa Euroopassa, C. katsoo, että naisilla käytävään kauppaan seksuaalista hyväksikäyttöä varten liittyy paitsi prostituutioon pakottamista myös pakkoavioliittoja tai laittomia avioliittoja ja työolosuhteita, joilla peitellään ja helpotetaan seksuaalista hyväksikäyttöä, D. katsoo, että naisilla käytävä kauppa on maailmanlaajuinen ongelma, joka edellyttää kansainvälistä yhteistyötä ja monialaista lähestymistapaa, jolla keskitytään ennaltaehkäisyyn, havaitsemiseen ja välittäjien tehokkaaseen rankaisemiseen, uhrien suojelemiseen ja hyväksikäytöstä selviytyneiden auttamiseen, E. katsoo, että edellä mainitussa, 18. tammikuuta 1996 yksimielisesti hyväksytyssä päätöslauselmassa parlamentti hahmotteli hyvin järjestetyn ja monialaisen kaupan torjumista varten harjoitettavan politiikan tavoitteet, F. katsoo, että kyseessä olevien naisten kauttakulku-, kohde- ja alkuperämaina ovat yhä useammin Keski- ja Itä-Euroopan maat; katsoo, että tämä johtuu suurelta osin noiden maiden naisten köyhyyden lisääntymisestä ja työttömyydestä sekä murenevista sosiaalisista rakenteista, G. katsoo, että ihmisillä käytävää kauppaa harjoittaa laajalti järjestäytynyt rikollisuus, joka on selvästi lisääntynyt etenkin entisissä itäblokin maissa, mikä johtuu osaltaan siitä, että poliisilta ja oikeusviranomaisilta puuttuu henkilökuntaa, koulutusta ja välineistöä eivätkä he siten pysty käsittelemään asianmukaisesti tällaista rikollisuutta, H. katsoo, että ihmisillä käytävä kauppa muodostaa tuottoisan osan kansainvälisen järjestäytyneen rikollisuuden laajasta toiminnasta ja että järjestäytynyt rikollisuus pesee laitonta rahaa nk. veroparatiisien avulla ja on siten tiukentamassa otettaan kunniallisesta taloudesta kaikkine siihen liittyvine seurauksineen, I. katsoo, että kansalaisjärjestöillä on elintärkeä rooli tutkimuksessa, ennaltaehkäisyssä ja uhrien suojelussa, sillä ne voivat saavuttaa naisuhrien luottamuksen helpommin kuin toimivaltaiset viranomaiset; 1. Suhtautuu myönteisesti komission aloitteisiin ja sen tiedonannossa esittämiin yksikköjen välisiin lähestymistapoihin; 2. Katsoo, että komission on välttämättä, joko itsenäisesti tai neuvoston kanssa yhteistyössä toimien, perustettava työryhmä, joka varmistaa tiedonannossa olevien toimintakohtien yksityiskohtaisen erittelyn ja täytäntöönpanon sekä komissiossa että muualla, ja pyytää vuosittain suoritettavaa tutkimusta tämän työryhmän toiminnasta; 3. Korostaa, että on toteutettava yhteensovitettu Euroopan unionin ja kolmansien maiden välinen naisille suunnattu tiedotuskampanja, jossa kuvataan havainnollisesti, miten naiskauppaa harjoittavat verkot toimivat ja mitä menetelmiä ne käyttävät uhrien saamiseksi ansaan; 4. Korostaa tarvetta tarkastella naisilla käytävää kauppaa ensisijaisesti uhrien kannalta ja pitää sitä naisten perusihmisoikeuksiin kohdistuvana loukkauksena sen sijaan, että se nähtäisiin yksinomaan järjestäytyneen rikollisuuden torjuntaan tai laittomaan maahanmuuttoon liittyvänä asiana; uskoo, että tämän näkökulman huomiotta jättäminen saattaa marginalisoida kyseessä olevat naiset ja johtaa heidän syrjäytymiseensä, jolloin heillä ei ole toivoa saada suojaa hyväksikäyttöä vastaan; 5. Kehottaa jäsenvaltioita panemaan täysin täytäntöön Euroopan unionista tehdyn sopimuksen K.3 artiklan nojalla 24. helmikuuta 1997 hyväksytyn yhteisen toiminnan ihmisillä käytävän kaupan ja lasten seksuaalisen hyväksikäytön torjuntatoimista ja toteuttamaan käytännössä naisilla käytävän kaupan torjuntaa koskevan, Haagissa 24. - 26. huhtikuuta 1997 järjestetyn ministerikonferenssin julistuksessa tehdyt sitoumukset ja kehottaa jäsenvaltioiden parlamentteja kiinnittämään hallitusten huomion siihen, että yhteiselle toiminnalle ja siihen sisältyville velvoitteille on annettava todellista sisältöä; 6. Kehottaa aktiiviseen aloite- ja koordinointipolitiikkaan mm. Amsterdamin sopimusehdotuksen 29 artiklan (entinen K.1 artikla) ja 34 artiklan 2 kohdan (entinen K.6 artiklan 2 kohta) perusteella; 7. Pyytää jäsenvaltioita 24. helmikuuta 1997 hyväksytyn yhteisen toiminnan mukaisesti laatimaan yleissopimuksen, jossa annetaan yhteiset määräykset ihmisillä käytävän kaupan seuraamuksista siten, että ne vastaavat rikosten vakavuutta; 8. Kehottaa jäsenvaltioita omaksumaan monialaisen lähestymistavan naisilla käytävään kauppaan ja järjestämään ministeriöiden välisen koordinoinnin, jonka yhteydessä määrätään myös kansalaisjärjestöjen osallistumisesta naiskaupan koordinoituihin torjuntatoimiin; 9. Vaatii kaikkia tiedotusvälineitä luopumaan mainoksista, jotka koskevat tai hyödyntävät naisten kauppaan liittyvää prostituutiota; 10. Kehottaa jäsenvaltioita asettamaan etusijalle ennen kaikkea uhrien suojelun, johon kuuluu - riittävä taloudellinen tuki ja luottamuksellinen sosiaali-, terveys- ja psykologinen apu, - hätäpuhelinlinjat, - oikeusapu ja mahdollisuus käyttää kääntäjän palveluja virallisten valitusten jättämisessä, - turvatalot ja tilapäinen oleskelulupa odotettaessa päätöstä siitä, jääkö nainen maahan, - turvapaikkaoikeutta ja määräaikaisten tai pysyvien oleskelulupien anomista ja alkuperämaahan palauttamista koskeva neuvonta, - oikeudelliset mahdollisuudet vahingonkorvauksiin, - uhrin maassa oleskelun aikana voimassa oleva työlupa ja koulutusmahdollisuudet; 11. Korostaa tarvetta tukea kaikkia uhreja eikä vain niitä, jotka ovat valmiita nostamaan virallisen kanteen välittäjää vastaan, tai niitä, joilla katsotaan olevan hyvät mahdollisuudet saada aikaan tuomion langettaminen; 12. Korostaa - myös ennaltaehkäisyn kannalta - tarvetta asettaa naisilla käytävään kauppaan välittömästi tai välillisesti osallistuville yksilöille ja järjestöille tehokkaita, rikoksen vakavuuteen suhteessa olevia toimenpiteitä ja rangaistuksia, joita ovat enimmillään ainakin raiskauksesta langetettavan enimmäisrangaistuksen mittaiset vapausrangaistukset, rangaistussakot, kansalaisoikeuksien peruuttaminen, passin tai muun matkustusasiakirjan takavarikointi mukaan lukien, tietynlaisen ammatillisen toiminnan harjoittamisen rajoittaminen, rangaistuksen kärsimisen jälkeinen karkotus, sellaisten kiinteistöjen sulkeminen, joissa ihmisillä käytävän kaupan uhrit ovat olleet töissä vasten tahtoaan, rikoksen tuottojen ja niiden avulla hankitun irtaimen tai kiinteän omaisuuden takavarikointi, josta saatuja varoja on käytettävä a priori taloudellisten korvausten maksamiseen uhreille; 13. Suosittelee, että kiinnitetään aiempaa suurempaa huomiota keinoihin säännellä, tarkastaa ja valvoa yli rajojen toimivia avioliittotoimistoja ja työnvälitystoimistoja ja tiettyjä työsuhteisiin palkkaamistapoja, joita saatetaan usein käyttää suoraan tai epäsuorasti naisilla käytävään kauppaan seksuaalista hyväksikäyttöä varten; 14. Pyytää jäsenvaltioita ryhtymään mahdollisuuksien mukaan seuraaviin toimenpiteisiin: - saatetaan lainsäädännössä mahdolliseksi se, että syytteen nostamisen naisilla käytävään kauppaan osallistuvia yksilöitä ja järjestöjä vastaan ei tarvitse tapahtua pelkästään asianomistajarikoksen perusteella vaan myös muunlainen todistelu voi riittää tuomion antamiseen, - sovelletaan eksterritoriaalisuuden periaatetta naisilla käytävään kauppaan osallistuvia yksilöitä ja järjestöjä kohtaan, - tehdään matkustusasiakirjojen poisottamisesta rangaistava rikos ja harkitaan sellaisen puhelinneuvontapalvelun perustamista, johon 'asiakkaat' voivat nimettömästi ilmoittaa tapauksista, joihin liittyy prostituutioon pakottamista; 15. Kehottaa STOP-ohjelmaa, paitsi toteuttamaan toimia kauppiaiden paljastamisen ja syyttämisen tehostamiseksi sekä toimijoiden kouluttamiseksi, myös määräämään tiedotukseen, ennaltaehkäisemiseen ja uhrien yhteiskuntaan integroimiseen suunnatusta rahoituksesta ja ohjelmista, mihin osallistuvat kaikki kaupan uhrien kanssa tekemisissä olevat toimistot ja viranomaiset, ja kannustamaan parempaa yhteistyötä virallisten elinten ja kansalaisjärjestöjen kesken; 16. Katsoo, että STOP-ohjelman rahoitusta tulisi lisätä rahoitusnäkymien rajoissa ennen kaikkea uhrien yhteiskuntaan integroimiseen toteutettavia ohjelmia laajentamalla ja että parlamentille on tiedotettava säännöllisesti hankkeiden valintaperusteista, jotta ohjelmasta voidaan antaa asianmukainen arviointi; 17. Katsoo, että sekä STOP- että DAPHNE-ohjelmassa olisi saavutettava tasapaino naisilla käytävää kauppaa koskevien hankkeiden ja lasten seksuaalista hyväksikäyttöä koskevien hankkeiden välillä; 18. Kehottaa komissiota varmistamaan toimien tehokkaan koordinoinnin ja valvonnan kaikissa yhteisön ohjelmissa, joiden varoja voitaisiin käyttää naisilla käytävän kaupan torjuntaan, ja varmistamaan tältä osin, että naisilla käytävä kauppa mainitaan erityisesti kaikille hakijoille suunnatuissa asiaa koskevissa ohjeissa, ja tekemään kansalaisjärjestöt ja asianosaiset instituutiot tietoisiksi tällaisen rahoituksen mahdollisuudesta; 19. Uskoo erityisesti, että yhteisön koulutus-, ammattikoulutus- ja työllisyysohjelmia voitaisiin hyödyntää enemmän uhrien auttamisessa, riippumatta siitä, jäävätkö he unioniin tai palaavatko he alkuperämaahansa; 20. Kehottaa lisäämään Phare- ja Tacis-ohjelmien nojalla naisilla käytävän kaupan torjuntaan suoraan liittyviä hankkeita varten varattuja varoja ottaen huomioon, että Keski- ja Itä-Euroopan maat ovat nyt sekä kauttakulku- ja kohde- että alkuperämaita; 21. Kehottaa kaikkia EU:n jäsenvaltioiden lähetystöjä sekä kolmansissa maissa sijaitsevia EU:n edustustoja valistamaan viihdeteollisuuteen rekrytoimisen vaaroista ja jakamaan monikielistä tiedotusmateriaalia sekä osallistumaan aktiivisesti paikan päällä järjestettäviin tapahtumiin naisilla käytävän kaupan torjumiseksi; vaatii, että naisjärjestöjä on tuettava kaikin tavoin ja että ne on otettava mukaan tiedotus- ja asennekasvatuskampanjoihin; 22. Kehottaa komissiota ja jäsenvaltioita tukemaan enemmän naisia, jotka palaavat alkuperämaahansa, muun muassa tarjoamalla rahoitusta kotiinpaluuta varten, neuvontaa, koulutusta ja ammattikoulutusta sekä työmahdollisuuksia heidän uudelleensopeuttamisensa auttamiseksi; katsoo, että kussakin toimenpiteessä olisi johtoajatuksena oltava asianosaisten naisten kuntouttaminen sekä uudelleen integroiminen heidän oman maansa yhteiskuntaan; 23. Uskoo, että sekä jäsenvaltioissa että alkuperämaissa naisilla käytävän kaupan kanssa tekemisissä olevien kansalaisjärjestöjen tulisi saada suurin mahdollinen tuki yhteisön ohjelmista ja jäsenvaltioiden viranomaisilta, sillä niillä on asiantuntemusta ennaltaehkäisyssä (esim. tiedotuskampanjat), uhrien tukemisessa ja suojelussa sekä kotiin palaavien sopeuttamisessa; 24. Katsoo, että DAPHNE-ohjelmalle vuodeksi 1997 varatut 3 miljoonaa ecua ei ole lainkaan riittävä määrä; 25. Kehottaa komissiota nopeuttamaan työtään oikeudellisen perustan ehdottamiseksi DAPHNE-ohjelmalle, jota tulisi laajentaa kattamaan integrointi ja kaupan uhrien suojelu, sillä tähän ei kiinnitetä tarpeeksi huomiota yhteisön muissa ohjelmissa; 26. Kehottaa komissiota antamaan EU:n kehitysapuohjelmissa KIE-maissa, Aasiassa, Latinalaisessa Amerikassa, AKT-maissa ja Välimeren alueella etusija naisilla käytävän kaupan torjunnalle puuttumalla perussyihin, joiden vuoksi naiset joutuvat helposti seksuaaliseen hyväksikäyttöön tähtäävän kaupan uhreiksi ja joihin kuuluvat köyhyys, työllisyysmahdollisuuksien puute, alhainen lukutaito- ja koulutusaste ja naisten asema yhteiskunnassa, ja tukemaan lisäksi erityisesti kauppaan puuttumiseen tarkoitettuja ohjelmia; 27. Kehottaa komissiota ja jäsenvaltioita antamaan tärkeän sijan sukupuolten väliselle tasa-arvolle ja naisten oikeuksille neuvotteluissa jäsenyyttä hakevien maiden kanssa ja varmistamaan, että noiden maiden lainsäädäntö ja rakenteet ovat riittäviä naisilla käytävän kaupan ongelmaan puuttumiseksi ja että ne ovat yhdenmukaisia jäsenvaltioissa toteutettujen toimien kanssa; 28. Kehottaa komissiota, jäsenvaltioita ja Lomén yleissopimuksen tarkistamista koskeviin neuvotteluihin osallistuvia kolmansia maita ottamaan huomioon tarpeen edistää naisten oikeuksia ja naisilla käytävän kaupan torjuntaa; kehottaa sisällyttämään kaikkiin tuleviin kolmansien maiden kanssa tehtäviin kahdenvälisiin sopimuksiin lausekkeen, jonka nojalla sopimusten soveltaminen sellaisiin maihin olisi keskeytettävä, jotka eivät toteuta sukupuolten väliseen tasa-arvoon ja naisilla käytävän kaupan torjuntaan tähtääviä toimia; 29. Pyytää jäsenvaltioita mahdollisimman nopeasti ratifioimaan Europol- yleissopimuksen ottaen huomioon, että Europolin huumeyksikön toimeksiantoa on äskettäin laajennettu ihmiskaupan torjuntaan, ja pyytää antamaan Europolin tai sitä edeltäneen organisaation käyttöön myös keinot, joita se tarvitsee näiden uusien tehtävien suorittamiseen; 30. Pyytää neuvostoa laajentamaan tulevan Euroopan tietojärjestelmän soveltamisalaa ihmiskaupan torjuntaan siten, että vaihdetaan tietokoneelle tallennettuja tietoja, jotka koskevat ihmisillä käytävää kauppaa harjoittavien henkilöiden tunnistamista ja uhrien kuljetusreittien selvittämistä; 31. Painottaa sitä, että on tärkeää saada ihmiskaupan uhrit luottamaan järjestysvaltaan, ja pyytää, että toimivaltaiset poliisivoimat hyödyntävät erityiskoulutusta ja vieraiden kielten taitoa, mikä on omiaan antamaan heille mahdollisuuden antaa tarvittavaa apua uhreille, jotka silloin voivat toimia yhteistyössä ihmisillä käytävän kaupan torjunnassa; 32. Katsoo tarpeelliseksi, että Yhdistyneissä kansakunnissa nimitetään ihmiskauppaan perehtynyt erityisraportoija, millä helpotetaan kansainvälisiä aloitteita tällä alalla; 33. Kehottaa puhemiestään välittämään tämän päätöslauselman ja valiokuntansa mietinnön naisilla käytävää kauppaa vastaan toimiville kansalaisjärjestöille, komissiolle, neuvostolle, jäsenvaltioiden hallituksille, unionin jäsenyyttä hakevien kolmansien valtioiden hallituksille, AKT-maiden hallituksille ja muille alkuperämaille.